ኢህአዴግ ውስጡን በማጥራት የህዝብን ቅሬታዎች ለመፍታት የጀመረውን ጥረት አጠናክሮ ይቀጥላል፤   ጠቅላይ ሚኒስትር ሃይለማሪያም
 ኢህአዴግ ውሰጡን በማጥራት የህዝብን ቅሬታዎች ለመፍታትና መልካም አስተዳደርን ለማስፈን የጀመረውን ጥረት አጠናክሮ እንደሚቀጥልበት የኢፌዲሪ ጠቅላይ ሚኒስትር ሃይለማሪያም ደሳለኝ አረጋገጡ ።ጠቅላይ ሚኒስትሩ የግንቦት 20 የድል በዓል ሃያ አራተኛ ዓመት ምክንያት በማድረግ ለመላው የኢትዮጵያ ህዝብ ባስተላለፉት መልዕክት እንዳስታወቁት ኢህአዴግ ከመላው የኢትዮጵያ ህዝብ ጋር በመተባበር እሰካሁን ድረስ የተገኘውን የሰላም፣ የልማትና የዴሞክራሲ ስኬቶችን በማጠናከርና   መልካም አስተዳደርን ለማስፈን የተጀመሩ ጥረቶችን የበለጠ በማጠናከር  በቁርጠኝነት ይሰራል።የኢትዮጵያ ህዝብ ድምጻቸውን ሲሰጡ በአፈጻጸማችን መቶ በመቶ ስለረካና  ሕብረተሰቡን በተሟላ መንገድ  ተጠቃሚ ማድረግ በመቻሉ ሳይሆን የያዝነው መንገድ ትክክለኛ  በመሆኑና ጉድለቶች ለማስተካከል እንደሚንሰራ በመገንዘብ እንደሆነ ኢህዘዴግ ይገነዘባል ብለዋል።በየመድረኩ ከህብረተሰቡ ጋር በመሆን በተደረጉት ውይይቶች በርካታ ከአገልግሎት ተደራሽነትም ሆነ ከአፈጻጸም ጉድለት ጋር የሚነሱ ቅሬታዎች እንዳሉና ገዢው ፓርቲ ኢህአዴግ እንደሚረዳው ገልጸዋል።እነዚህ ቅሬታዎች በዝርዝር የተለዩ በመሆናቸው ጊዜ ሳይሰጡ ከህዝቡ ጋር በመሆን ለመፍታትና ለወደፊቱም እያደጉ የሚሄዱ ፍላጎቶችን ለማርካት ከመቼውም ጊዜ በበለጠ እንደሚታገሉም ጠቅላይ ሚኒስትሩ  ቃል ገብተዋል ።ጠቅላይ ሚኒስትሩ አያይዘውም በተለይም ሙስናና ብልሹ አሰራሮችን አምርረው በመታገል ግልጽነትንና ተጠያቂነትን ያለው አሰራር በማጎልበት የታዩ ጉድሎቶችና የህዝብ ቅሬታዎች በሚገባ ለመፍታት እንደሚረባረቡ አስገንዝበዋል።መንግስት በቀጣይ  አምስት ዓመታት ለመተግበር የነደፈውን የዕድገትና ትራንስፎርሜሽን ረቂቅ ዕቅድ ወደ ሕዝብ በማውረድ   የህብረተሰቡን ሐሳብ በመቀበልና በማካተት  በፍጥነት ተግባራዊ ይደረጋል ብለዋል ጠቅላይ ሚኒስትር ሃይለማሪያም ደሳለኝ።የኢህአዴግ አባላት ውስጣቸውን በሚገባ በማጥራት ህዝቡን በማክበር ሎህዝብ ጥቅሙና ለፍላጎት ዘብ መቆማቸውን እንዲያጠናክሩና  የሕዝባዊነት መንፈሳቸውን በማደስ እንዲዘጋጁም አሳስበዋል።ጠቅላይ ሚኒስትሩ አያይዘውም ኢህአዴግን ለመረጡና ላልመረጡ ኢትዮጵያውያን በሙሉ የተሟላ ፖለቲካዊና ልማታዊ ተሳትፎ የሚፈቅድ አስተማማኝ ሁኔታ መፍጠር እንዳለበት ያምናል ብለዋል ።ኢህአዴግ ከህዝቡ የተሰጠውን ከባድ ሃላፊነት በመወጣት ኢትዮጵያን ወደ ላቀ የዲሞክራሲና የልማት ደረጃ በማሸጋገር የአገሪቱን ህዳሴ ለማረጋገጥ  እነደሚተጋም ዕምነታቸውን ገልጸዋል ።